Zulfiya nomidagi Davlat mukofoti bilan taqdirlash to‘g‘risida

Mamlakatimizda barkamol avlodni tarbiyalash, bilimli, ijodkor xotin-qizlarni har tomonlama qo‘llab-quvvatlash, iqtidorli yoshlarning istiqlol g‘oyalarini amaliyotga tatbiq etishdagi faoliyatini rag‘batlantirish maqsadida hamda O‘zbekiston Respublikasi Prezidentining 1999-yil 10-iyundagi “Zulfiya nomidagi Davlat mukofotini ta’sis etish bo‘yicha takliflarni qo‘llab-quvvatlash to‘g‘risida”gi Farmoniga muvofiq, Vazirlar Mahkamasi qaror qiladi:
 1. Respublika xotin-qizlar qo‘mitasi huzuridagi Zulfiya nomidagi Davlat mukofoti komissiyasining takliflariga binoan, a’lo xulqi, zukkoligi, donoligi, tashabbuskorligi bilan noyob iste’dodini namoyon etayotgan hamda adabiyot, madaniyat, san’at, fan va ta’lim sohalaridagi alohida yutuqlari uchun Qoraqalpog‘iston Respublikasi, Toshkent shahar va viloyatlarning iqtidorli qizlari Zulfiya nomidagi Davlat mukofoti bilan taqdirlansin (taqdirlanganlar ro‘yxati ilova qilinadi).
 2. Zulfiya nomidagi Davlat mukofoti bilan taqdirlanganlarga 8 Mart — xalqaro xotin-qizlar kuni munosabati bilan o‘tkaziladigan tantanada sovrindorlik yorliqlari va nishonlari topshirilsin.
 3. O‘zbekiston Respublikasi Moliya vazirligi Zulfiya nomidagi Davlat mukofoti sovrindorlarining har biriga eng kam oylik ish haqining 50 baravari miqdorida pul mukofoti berilishini ta’minlasin.
 4. “O‘zteleradio” kompaniyasi (A. Ko‘chimov) hamda O‘zAga (M. Muxammad Do‘st) Zulfiya nomidagi Davlat mukofoti sohibalarining ibratli faoliyati, ularning noyob iste’dodi va erishgan yutuqlarini keng yoritib borish tavsiya etilsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari D. G‘ulomova zimmasiga yuklansin.